लघुकथा पर एक महत्त्वपूर्ण गोष्ठी अक्टूबर,1977 में कथाकार मनीषराय द्वारा ‘सर्जना’ के अंतर्गत दमोह में आयोजित हुई। इस गोष्ठी में बलराम के आलेख ‘लघुकथा: प्रवृत्तियाँ और विकास’ पर चर्चा हुई। कामतानाथ की अध्यक्षता में संपन्न इस गोष्ठी में उपस्थित थे : कमलेश्वर, मधुकर सिंह, दामोदर सदन, जवाहर चौधरी, शांता वर्मा, कमलाप्रसाद पांडे, श्यामसुंदर व्यास, श्रीकांत चौधरी, नरेंद्र मौर्य, देवीप्रकाश तथा सतीश दुबे आदि। गोष्ठी में लघुकथा के स्वरूप पर श्रीकांत चौधरी, सतीश दुबे, नरेंद्र मौर्य ने जमकर चर्चा की। इसी माहौल में लघुकथा और लघुकहानी का मुद्दा उपजा। यह मुद्दा इतना महत्त्वपूर्ण था कि लघुकथा का कोई स्वरूप तय करना पाठकों के लिए मुश्किल था। दरअसल हो यह रहा था कि ‘सारिका’ में छपनेवाली रचनाएँ व्यंग्य–विनोद,हास–परिहास से युक्त थीं, जबकि लघुपत्रिकाओं में छपनेवाली रचनाएँ इनसे हटकर। बलराम ने लगता है, इस पर गंभीरता से विचार किया और यह निर्णय लिया कि व्यंग्य–विनोद, हास–परिहास से युक्त रचनाओं को लघुकथा कहा जाए तथा संवेदना के अन्य स्तर पर लिखी जानेवाली रचनाओं को लघुकहानी। बलराम के इस विचार से जुड़नेवाले अन्य उल्लेखनीय रचनाकार थे–शंकर पुणतांबेकर तथा कमल गुप्त। बलराम की यह सामान्य धारणा उन लोगों के लिए हथियार बनने लगी थी, जो लघुकथा को एक सशक्त साहित्यिक विधा का दर्जा देने की बजाय दोयम द‍र्ज़े का लेखन सिद्ध करके यह प्रतिपादित करना चाहते थे कि लघुकथा कोई विशिष्ट लेखन नहीं है, न ही इसका कोई स्परूप है, न ही इसके लेखक यह तय कर पा रहे हैं कि लघुकथा क्या है? लघु व्यंग्य ही लघुकथा है। इस नए शगूफे ने भी इसी विचार का फायदा उठाकर लघुकथा पर प्रश्नचिह्न लगाना शुरू कर दिया था।